# Elizabeth Wilbraham

Elizabeth Wilbraham (Weston-under-Lizard, 14 de febrer de 1632 - Weston-under-Lizard, 27 de juliol de 1705), nascuda Mytton, va ser una membre de l'aristocràcia anglesa, tradicionalment identificada com una important promotora d'arquitectura. Recentment s'ha postulat que es tracta de la primera dona arquitecta coneguda, l'obra de la qual havia estat atribuïda a homes. En més d'una dotzena de residències familiars i un gran nombre d'esglésies, se li atribueixen ara unes 400 construccions.

## Primers anys

Elizabeth Mytton neix en el si d'una família amb diners. Casada als 19 anys amb sir Thomas Wilbraham, hereu del títol nobiliari de baronet de Wilbraham, inicia amb ell un llarg viatge de jovençans per Europa, que li brinda l'oportunitat d'adquirir nous coneixements d'arquitectura.
A Holanda Elizabeth Wilbraham coneix l'arquitecte Pieter Post, considerat el fundador de l'estil barroc holandès. Ella estudia l'obra de Palladio al Vèneto, Itàlia, i la Residència de Landshut, a la Baixa Baviera.

## Vida personal

Es coneix poc de la vida privada de Wilbraham, exceptuant unes cartes privades descobertes l'any 2008 que han passat a l'Oficina de Registres de Staffordshire. Les cartes recullen la cerca per part d'Elizabeth de marits adequats per a les seves filles, Grace i Margaret. Segons l'executiu de màrqueting de la Fundació Weston Park, "les cartes mostren la importància d'un matrimoni adequat en l'aristocràcia de l'època. Ella era una dona veritablement forta que sabia el que volia i com aconseguir-ho".

## Primera arquitecta coneguda

Un llibre de l'any 2012 de l'historiador John Miler afirma que Wilbraham és la primera dona arquitecta coneguda. Miler diu que és el resultat de més de 50 anys de recerca sobre el tema. El 2007 els propietaris de la casa senyorial Wotton House van convocar un congrés amb la finalitat d'esbrinar la identitat de l'arquitecte original de l'habitatge. El congrés va comportar la publicació d'almenys dos treballs: el 2010 sir Howard Colvin va proposar que John Fitch podria haver-ne estat l'arquitecte original, i mesos més tard, Miler, coneixedor de la teoria de Colvin, va suggerir-ne l'alternativa de Wilbraham com a arquitecta.
Ja que al segle xvii era impossible per a una dona dedicar-se a una professió s'afirma que Wilbraham hauria emprat homes arquitectes com a executants per supervisar les construccions en el seu lloc. Es creu que hauria dissenyat més d'una dotzena d'habitatges per a la seva família i, per la inclusió de detalls de disseny distintius i inusuals, Miler ha establert que es tracta de l'arquitecta de 18 esglésies a Londres (oficialment atribuïdes a Christopher Wren). Per la incorporació tardana de Wren com a arquitecte, Miler ha suggerit que Wilbraham seria la seva més probable tutora.
Fins a 400 edificis s'han suggerit per Miler com a possibles treballs d'Elizabeth Wilbraham. Gairebé tots generalment mostren similituds amb arquitectura holandesa o italiana. Wilbraham posseïa una edició de 1663 del llibre de Palladio I Quattro Libri dell'Architettura, al qual va afegir nombroses anotacions.
En l'acreditat i enciclopèdic Biographical Dictionary of British Architects, 1600-1840 (4a edició; 2008) de sir Howard Colvin, no obstant això, ella és esmentada una sola vegada. La seva al·lusió és com a promotora d'arquitectura.

## Projectes destacats

* Weston Hall, Staffordshire (1671), fonts com l'English Heritage atribueixen el projecte a Elizabeth Wilbraham amb William Taylor com a arquitecte d'execució de l'obra.
* Wotton House, Buckinghamshire (reconstrucció, 1704-1714), d'arquitecte desconegut, es considera possible que sigui de Wilbraham o de John Fitch.

## Referències

* ↑ «Lady Elizabeth Mytton Wilbraham (1632-1705)» (en anglès). Find a Grave. [Consulta: 21 desembre 2021].
* 1 2 Millar, John. «The first woman architect» (en anglès). Architects' Journal, 11-11-2010. [Consulta: 21 desembre 2021].
* ↑ Alvarez, Eva. «Elizabeth Wilbraham 1632–1705», 10-03-2015. [Consulta: 24 juny 2017].
* 1 2 Jay Merrick Elizabeth Wilbraham, the first lady of architecture, The Independent, 16 de febrer de 2011.
* ↑ Rare letters of Weston Park aristocrat donated to public records, The Birmingham Post, 26 de novembre de 2008 (arxivat a thefreelibrary.com).
* ↑ El document de Colvin fou publicat el 2010 en el Georgian Group Journal (Millar 2010)
* ↑ Hammond, Cynthia Imogen. Architects, Angels, Activists and the City of Bath, 1765–1965: Engaging with Women's Spatial Interventions in Buildings and Landscape. Routledge, 2012. ISBN 978-1409400431.
* ↑ Weston Hall (foto e información, en inglés) Arxivat 2016-03-04 a Wayback Machine., English Heritage Pictures of England.
* ↑ John Millar The first woman architect, The Architects' Journal, 11 de noviembre de 2010.